J. Šimko, poslanec: (2008-07-02):
A teraz mi dovoľte, vážené kolegyne, vážení kolegovia, ešte podať ďalšie pozmeňujúce návrhy, ktoré sa týkajú problémových oblastí v mestskej hromadnej doprave. Takže v bode č. 1 navrhujem k čl. I v § 25 ods. 1 písm. e) sa slová „ako 30 m“ nahrádzajú slovami  „ako 40 m“. Zdôvodnenie: Podľa normy dĺžka účelového zastávkového prúdu pre autobusové a trolejbusové zastávky MHD sa rovná dĺžke dvoch najdlhšie prevádzkovaných vozidiel na linke zväčšenej o 1 meter. Pri prevádzkovaní kĺbových vozidiel je dĺžka zastávkovkého pruhu podľa normy 37 metrov. Berúc do úvahy prevádzkovú toleranciu pri zastavovaní vozidiel na zastávkach sa dospelo k vzdialenosti 40 metrov. Požadovaným predĺžením vzdialenosti pre zákaz zastavovania a státia od označníka zastávky sa vytvoria podmienky pre plynulejšiu premávku MHD a ušetrí sa inštalácia vysokého počtu dopravných značiek na začiatkoch zastávok MHD. Len pre ilustráciu, v Bratislave je cca 1 200 zastávok. Druhý návrh k čl. I § 25. V § 25 ods. 1 písm. p) doplniť za slová „na električkovom koľajovom páse“ sa vkladajú slová „a vo vzdialenosti najmenej 1,5 metra od najbližšej koľajnice“. Odôvodnenie: Pre nedostatok parkovacích miest na území miest parkujú motorové vozidlá často v tesnej blízkosti električkových pásov, čím ohrozujú a obmedzujú  premávku električkovej premávky. Takže je to z dôvodu plynulosti dopravy a prepravy cestujúcich v mestách. Bod 3. K čl. I § 25. § 25 ods. 1 doplniť o písm. v), ktoré znie: v) „Na nástupišti zastávky pravidelnej verejnej dopravy osôb v úseku, ktorý sa začína dopravnou značkou pre zastávku a končí sa označníkom zastávky a tam, kde táto dopravná značka nie je vo vzdialenosti kratšej ako 40 metrov pred označníkom zastávky. Odôvodnenie: Vodiči motorových vozidiel pre nedostatok parkovacích miest často parkujú okrem chodníkov aj na nástupištiach zastávok pravidelnej verejnej dopravy, ktoré nie vždy sú súčasťou priebežných chodníkov. Tak stojace motorové vozidlá obmedzujú bezpečný výstup a nástup osôb do dopravných prostriedkov verejnej hromadnej dopravy. Ďalej 4. V čl. I § 38. V § 38 ods. 2 písm. c) znie. Nové znenie: c) „Pre motorové vozidlá používané v obci a pre motorové vozidlá zaradené do integrovaných dopráv medzi obcami v súvislosti s plnením úloh na základe zmluvy o výkone vo verejnom záujme podľa osobitného predpisu“ odkaz na 21. Odôvodnenie: Vozidlá sú vybavené univerzálnym dezénom pneumatík, ktorý vykazuje dobré technické parametre aj v zimných podmienkach, nákup ďalších zimných pneumatík by nesplnil požadovaný efekt a okrem toho by znamenal nárast obstarávacích nákladov. Bod 5. K čl. I § 40. V § 40 ods. 2 doplniť o písm. n), ktoré znie: n) „Dispečerského riadenia pravidelnej verejnej dopravy osôb.“ Odôvodnenie: Vozidlá dispečerského riadenia pravidelnej verejnej dopravy osôb plnia pri mimoriadnych udalostiach časovo náročné úlohy súvisiace s obnovou prevádzky pravidelnej verejnej dopravy. Základným predpokladom dobrého plnenia je rýchly presun dopravných dispečerov na miesta mimoriadnych udalostí. Bod 6. K čl. I § 46. V § 46 ods. 1 znie: Čiže ods. 1. „V motorovom vozidle alebo jeho prípojnom vozidle, ktoré je určené na dopravu osôb musia sa na miestach na to vyhradených prepravovať osoby len do prípustnej užitočnej hmotnosti vozidla. Pritom počet prepravovaných osôb nesmie byť vyšší, ako je počet miest uvedených v osvedčení o evidencii alebo v technickom osvedčení vozidla s výnimkou vozidiel mestskej a prímestskej pravidelnej verejnej dopravy osôb so samoobslužným tarifným systémom.“ Odôvodnenie: Z dôvodu vysokých prepravných nárokov kladených na mestskú autobusovú, trolejbusovú a električkovú dopravu je potrebné vytvoriť podmienky na rýchly výstup a nástup cestujúcich z a do dopravných prostriedkov. Bod č. 7. To je posledný, ktorý som chcel podať, ale myslím si, keď sa nemýlim, že tento bod bol schválený v spoločnej správe, takže tento bod nepredkladám. Vážený pán minister, páni poslanci, pani poslankyne, dal som dosť veľa pozmeňujúcich návrhov. Odovzdal som ich už včera, takže verím, že aj ministerstvo vnútra si ich preštudovalo. Som presvedčený, že tieto pozmeňujúce a doplňujúce návrhy vylepšujú predložený návrh zákona a verím, že aj poslanecká snemovňa väčšinu z nich prijme. Ďakujem za pozornosť.